《天香 雪后见霞》
清代·许嗣隆

鸳瓦拖黄，虾帘糁白，遥悬屋角天影。一派空明，十分浓艳，未识施朱施粉。

轻寒乍暖，霞共雪、冷光遥衬。西望西山，看雁行迟疑不定。

半奁珊瑚朗润。压冰壶、玻璃微印。又似玉儿娇，借红儿晕。

又似蓼花滩畔，有水鹭、沙鸥群相映。如此风光，画工难尽。

作者简介：江苏如皋人，字山涛。康熙二十一年进士，授检讨，官至侍讲。有《孟晋堂诗集》。